A toux ceulx qui verront ces présentes lettres. Jehan Chevalier, garnetier de Clamecy, et garde du scel de la prévosté dudit lieu pour monseigneur le comte de Nevers, de Rethel et baron de Donzy, salut. Saichent tuit que en la présence de Martin Grant, clerc notaire et tabellion juré de mondit sieur quant à l’office dudict scel, auquel quant à ce avons commis nostre pouvoir, et des tesmoings dessoubz nommez, du congié et consentement de révérend père en Dieu monseigneur l’evesque d’Aucerre, pour ce personellement estably pardevant ledit révérend, en sa chambre haulte, en son chastel de Varzy, Guillaume Dorgières, escuyer, comme procureur et ou nom de noble homme Jehan de Ferrières, seigneur dudit lieu de Praelles et de Champlenaiz, garni et souffisamment fondé de procuration quant à ce qui s’ensuit, comme il est apparu audit notaire, par lettres de procuration par luy par avant reçues, dont la teneur s’ensuit: A tous ceulx qui verront ces présentes lettres: Jehan Chevalier, garnetier de Clamecy, et garde du scel de la prévosté dudit lieu pour monseigneur le comte de Nevers, de Rethel et baron de Donzy, salut. Saichent tuit que pardevant Martin Grant, clerc notaire et tabellion juré de mondit sieur quant à l’office dudit scel, auquel quant à ce nous avons commis notre pouvoir, pour ce personnellement estably noble homme Jehan de Ferrières, escuyer, seigneur dudit Ferrières, de Praelles et Champlenaiz, lequel certain pourveu et bien conseillé en ce fait a constitué, nommé, estably et ordonné ses procureurs généraulx et certains messaigés espéciaulx, c’est assavoir nobles hommes Guillaume Dorgieres, Jehan de Nusillet, et Jehan Mathe, escuyer, et chacun d’eulx par soy ausquieulx ledit escuyer constituant a donné et donne par ces présentes pouvoir, puissance, auctorité et mandement espécial de faire pour et ou nom que dessus, envers révérend père en Dieu monseigneur l’evesque d’Aucerre, les foy et hommage des terres et seignories que ledict escuyer constituant peut tenir en foy et hommaige dudit révérend à cause des acquisitions par luy faites de monsieur de Charny et aultrement, et aprez ledit fief fait en prendre le récépissé dudit révérend, ainsy que en tel cas est accoustumé faire, et mesmement se ledit escuyer constituant en sa propre personne y estoit jaçoit que les choses dessusdites requissent mandement plus espécial; promettant ledit escuyer constituant, par la foy et serment de son corps pour ce donné corporellement en main dudit juré, et soubz l’obligation de tous ses biens, meubles et immeubles présens et avenir, soy tenir ferme, estable et agréable tout ce que par sesdits procureurs ou l’un d’eulx sera fait, dit, procuré en choses dessusdites et aultrement besoigné et payé l’adjugé se mestier est. En tesmoing de vérité nous, à la relation dudit juré, avons scellé ces présentes lettres dudit scel de ladite prévosté. Donné le troisième jour du mois d’octobre, l’an de grace mil quatre cens soisante et dix, présens noble homme Gemeot de Rancy, escuyer, et maistre Thomas Renouf, requis en tesmoignage par ledict juré, ainsi signé M. Grant. Iceluy Guillaume Dorgières, procureur dessusdit, oudit nom, supplia et requit audit révérend père en Dieu qu’il luy pleust de sa grace, pour l’honneur et révérence de trez hault et puissant prince monsieur le duc de Bourbon, duquel le dit sieur de Ferrières est officier et son bailly de Beaujolois, et continuellement occupé en ses affaires, recevoir en foy et hommaige de certaines terres et seigneuries, possessions et héritaiges par luy depuis quatre ou cinq ans en ça acquises de monsieur le comte de Charny et aultrement, mouvant et tenus en fief dudit révérend et de son église d’Aucerre, et qu’il estoit prest de les luy faire, ou nom que dessus, se son plaisir estoit de les y recevoir. A quoy iceluy révérend aprez aucunes paroles et remontrances, mesmement pour l’honneur de mondit sieur de Bourbon, pour amour d’iceluy Ferrières et de son feu père, comme il disoit, a reçu et admis ledit Guillaume comme procureur et ou nom dudit Jehan de Ferrières, les mains jointes, et sa teste descouverte, par ung baisier et faisant les sermens en tels cas accoustumez, en foy et hommaige des terres et seignories et possessions que souloit tenir et posséder mondit sieur le conte de Charny à Château-Sansoir, ez environs et ailleurs, et lesquelles ledict Ferrières a aquestées de luy, comme dessus est dit, mouvans en fief dudit révérend et de sa dite eglise, à déclarer plus amplement par ledict de Ferrières en son dénombrement, duquel bailler dedans quarente jours ledit révérend luy a enjoint et fait commandement en la personne dudict Dorgières son procureur, sur les peines accoustumées et toutes les choses dessusdites, sauf le droit dudit révérend du quint denier et autres qui lui en seront ou peuvent estre deuz; et aussi le droit d’autruy en tout et partout, et sans préjudice de ses droits et dudit fief pour le temps advenir. De laquelle réception de foy et hommaige dessusdits ledit Guillaume Dorgières a requis et obtenu lettres-patentes pour ledit de Ferrières dudit révérend, soubz son scel de chambre, et semblablement de toutes les choses dessusdites, iceluy révérend père en Dieu a requis avoir lettres ou instrument authentique luy estre fait ou baillé ung ou pluplusieurs, se besoin est, par ledit notaire soubz ledit scel. Et pour ce en tesmoignage de vérité nous, à la relation dudit juré, avons scellé ces présentes d’iceluy scel de ladite prévosté de Clamecy. Donné le cinquiesme jour du moys d’octobre, l’an de grâce M CCCC LXX, présens Ponthus du Deffens, escuyer, et Girard Pérille, clerc du diocèse de Sens, tesmoins à ce présens et appelez.